《远行》
清代·夏敬渠

远行出门闾，举足心自量。鄙夫念鸡肋，男子志四方。

勿作儿女态，徘徊在闺房。闺房讵足道，瞻顾萱草堂。

秋风势如雨，秋露色如霜。萧萧萱草堂，皇皇游子装。

游子为饥驱，贸然适殊乡。仰头发长啸，低头重徬徨。

儿行二千里，母心万里长。万里有时极，母心无时忘。

母心不能忘，儿行途路旁。路旁无深谷，路旁无高冈。

高冈与深谷，乃在慈母肠。游子动深省，泪下沾衣裳。

儿泪有时乾，母心无时忘。母心不能忘，儿行途路旁。

儿行途路旁，一行一悲伤。

作者简介：（1705—1787）清江苏江阴人，字懋修，号二铭。诸生。通经史，旁及诸于百家、天文、算数之学。因不得志，广游四方，结交海内豪士。后专事著述。有《野叟曝言》等。